Erna må ta bakveien på Slottet
Willoch-regjeringen, kvinne-regjeringen og sist den rødgrønne regjeringen - når en ny borgerlig regjering for første gang blir offentliggjort i midten av oktober, vil ikke Høyre-leder Erna Solberg kunne presentere sin nye regjering på samme sted som regjeringene før henne - Slottsplassen. Men når Erna Solberg trolig presenterer sin regjering fredag 18. oktober, vil ikke Solberg kunne lese opp navnelisten med sine statsråder med Slottets front i bakgrunnen. Det bekrefter Slottets informasjonsavdeling overfor VG. I en e-post til VG skriver webredaktør ved Slottet, Liv Osmundsen: «En ny regjering vil ikke kunne presenteres på Slottsplassen så lenge den er stengt for rehabilitering. Mens arbeidende har pågått, har alle offisielle besøk til og fra Slottet kommet fra Parkveien via damporten til Slottsgården. En ny regjering vil således komme ut i Slottsgården, og kan møte pressen og publikum utenfor denne.» Forbudt område Årsaken er at området fortsatt er et anleggsområde. Og da er det forbudt å oppholde seg der, ifølge Statsbygg. - Vi jobber nå med å legge det nye dekket. De har kommet langt, og har begynt å legge topplaget noen steder. Planen er at det skal de jobbe til månedsskiftet oktober/november. Anleggsområdet blir først avviklet i løpet av dette året, sier Pål Veiby, kommunikasjonsrådgiver i Statsbygg. Veiby opplyser at Slottsplassen nå er gravd opp, før det skal legges flere lag som øverst skal toppes med et grusdekke som holdes sammen - såkalt stabilisert grus. Det faste dekket legges etter at grusen på Slottsplassen nær har rent bort og ned Karl Johans gate.Generalsekretær i Høyre, Lars Arne Ryssdal, sier han ikke var klar over dette før VG gjorde han oppmerksom på det nylig. - Det som er sikkert, er at det vil bli god stemning uansett hvor en ny regjering vil bli presentert, sier Ryssdal til VG. Han sier det ikke bare er omgivelsene på Slottsplassen som blir nye for det nye regjeringsmannskapet. - Lokalene regjeringen skal være i blir også nye. De blir nye for flere av de som var med i regjering forrige gang, sier Ryssdal med henvisning til at flere departementer har flyttet etter terrorangrepet på Høyblokka 22. juli 2011.
Siden Slottsplassen er gravd opp og under full oppussing, får ikke statsminister Erna Solberg (H) tatt det historiske bildet av seg og sin nyoppnevnte regjering.